## Rješenje Ustavnog suda Republike Hrvatske broj U-II-276/1998. od 2. prosinca 1998.

### NN 160/1998 (16.12.1998.), Rješenje Ustavnog suda Republike Hrvatske broj U-II-276/1998. od 2. prosinca 1998.

# USTAVNI SUD REPUBLIKE HRVATSKE

Ustavni sud Republike Hrvatske, u sastavu Jadranko Crnić, predsjednik
Suda te suci Zdravko Bartovčak, dr. Velimir Belajec, dr. Nikola Filipović,
Ante Jelavić Mitrović, mr. Vojislav Kučeković, Jurica Malčić, mr. Hrvoje
Momčinović, Ivan Marijan Severinac i Mladen Žuvela, odlučujući povodom
prijedloga za ocjenu ustavnosti i zakonitosti akta, na sjednici održanoj
dana 2. prosinca 1998. godine, donio je sljedeće

## **RJEŠENJE**

I. Odbacuje se prijedlog za pokretanje postupka ocjene ustavnosti i
zakonitosti Naputka Ministarstva financija Republike Hrvatske, klasa: 413-01/96-01/940,
ur.broj: 513-02-02/01-96-1 od 15. studenoga 1996. godine.

II. Ovo rješenje objavit će se u "Narodnim novinama".

Obrazloženje

MIKROŠPED d.o.o. - međunarodno otpremništvo iz Rijeke, podnijelo je
prijedlog za pokretanje postupka ustavnosti i zakonitosti u izreci navedenog
Naputka.

Suština prijedloga je u tome što su prema osporenom Naputku od oslobađanja
carinske povlastice isključeni tiskarski strojevi koji se u cijelosti ili
djelomice namjeravaju rabiti ili se rabe za izradu knjiga, publikacija
ili drugih tiskovina, koji po svojem sadržaju ne predstavljaju predmete
prosvjetnog, znanstvenog ili kulturnog karaktera.

Predlagatelj smatra da je Naputak u nesuglasju s odredbom članka 59.
Carinskog zakona ("Narodne novine", broj 53A/91, 64/91, 33/92, 26/93, 106/93
i 92/94), pošto ne uvažava primjenu odgovarajućih odredaba iz međunarodnog
ugovora. Tim člankom propisano je da se odredbe Carinskog zakona neće primjenjivati
na plaćanje carine na uvezenu robu, ako je plaćanje carine drukčije regulirano
međunarodnim ugovorima što ih je ratificirala Republika Hrvatska. Naputak
je po podnositelju u suprotnosti i s odredbom članka 5. Ustava, prema kojem
ostali propisi moraju biti u skladu i s Ustavom i sa zakonom te člankom
90. Ustava jer nije objavljen u "Narodnim novinama", službenom listu Republike.

Prijedlog nije dopušten.

Prema članku 125. al. 1. i 2. Ustava Republike Hrvatske, Ustavni sud
odlučuje o suglasnosti zakona s Ustavom te suglasnosti drugih propisa s
Ustavom i zakonom. Značenje drugog propisa imaju akti kojima se na općenit,
apstraktan način uređuju određeni pravni odnosi za neodređen broj adresata.

Naputak koji se u konkretnom slučaju osporava po svom sadržaju nema
pravne osobine propisa u navedenom smislu, već predstavlja obavijest o
sadržaju zakonskih odredaba i jedinstvene primjene carinske povlastice
pri uvozu tiskarskih strojeva koji služe za izradu knjiga, publikacija
i dokumenata. Taj je Naputak - obavijest dostavljen adresatima kao dopis
Ministarstva financija označen kao klasa: 413-01/96-01/940, ur.broj: 513-02-02/01-96-1,
kojim se zakonske odredbe ne mijenjaju niti dopunjuju, već su adresati
o njima putem Naputka obaviješteni.

Naputak je adresatima upućen temeljem odredbe članka 39. stavak 1. točke
3. Zakona o sustavu državne uprave ("Narodne novine", broj 75/93), prema
kojoj ministar pored ostalog brine o zakonitom i pravodobnom izvršavanju
zakona i drugih propisa te u pitanjima od zajedničkog interesa, osigurava
suradnju ministarstva s državnim tijelima, jedinicama lokalne samouprave
i uprave, pravnim osobama koje imaju javne ovlasti te drugim pravnim osobama.

Obavljanje ovih obveza i ovlasti u ovom slučaju sadržajno nije donošenje
provedbenih propisa temeljem odredaba članaka 17. i 18. Zakona o sustavu
državne uprave, kad ministar donoseći provedbene propise u slučaju kad
je na to izrijekom ovlašten i u granicama date ovlasti, propisuje način
rada u tijelima državne uprave, tijelima jedinica lokalne samouprave i
uprave i pravnim osobama koje imaju javne ovlasti time da se ti napuci
objavljuju u "Narodnim novinama", a stupaju na snagu u pravilu najranije
osmoga dana od dana objave.

Kako prema svemu izloženom, osporeni Naputak nije propis ni u formalnom
ni u materijalnom smislu to ne podliježe ustavnosudskoj ocjeni u smislu
odredbe članka 125. al. 2. Ustava Republike Hrvatske.

Iz tih je razloga, temeljem članka 26. Ustavnog zakona o Ustavnom sudu
Republike Hrvatske ("Narodne novine", broj 13/91), riješeno kao u izreci.

Odluka o objavi iz točke II. izreke, temelji se na odredbi članka 20.
stavak 1. Ustavnog zakona o Ustavnom sudu Republike Hrvatske.

Broj: U-II-276/1998
Zagreb, 2. prosinca 1998.

USTAVNI SUD REPUBLIKE HRVATSKE

Predsjednik
**Jadranko Crnić**, v. r.

Rješenje, NN 160/1998-1981